31992R3688
L 374/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3688/92 НА КОМИСИЯТА
от 21 декември 1992 година
за привеждане в съответствие с техническия прогрес на Регламент (ЕИО) № 3821/85 на Съвета относно контролните уреди за регистриране на данните за движението на автомобилите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 3821/85 на Съвета от 20 декември 1985 г. относно контролното оборудване в автомобилния транспорт (1), последно изменен с Регламент (ЕИО) № 3572/90 (2), и по-специално членове 17 и 18 от него,
като има предвид, че е необходимо да се премахне всяка възможност от измама при използването на електронно записващо оборудване в автомобилния транспорт;
като има предвид, че при сегашното състояние на техниката и в светлината на придобития опит в тази област е възможно да се направи защита на свързващите кабелни накрайници на устройството към датчик на импулси с цел тяхната неприкосновеност;
като има предвид, че по отношение на жизнения цикъл на наличните контролни уреди, следва да се прилага тази нова технология в общностните стандарти относно изграждането и инсталирането на електронни контролни уреди;
като има предвид, че е необходимо да се наруши целостта на запечатващата пломба на контролното оборудване, за да се инсталира устройство за ограничаване на скоростта на превозното средство; като има предвид, че такова действие е разрешено от регламента само в спешни случаи; като има предвид, че впоследствие регламентът следва да се измени;
като има предвид, че мерките, предвидени в настоящия регламент, са в съответствие със становището на Комитета за привеждане в съответствие с техническия прогрес на Регламент (ЕИО) № 3821/85,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 3821/85 се изменя, както следва:
1.
В член 12 се добавя следният параграф 5:
„5. Всяка запечатваща пломба може да бъде отстранена от техниците и сервизите, одобрени от компетентните органи в съответствие с разпоредбите на параграф 1 от настоящия член или при обстоятелствата, описани в приложениe I, глава V, параграф 4 от настоящия регламент.“
2.
в приложениe I, глава V, параграф 4, се добавя следната разпоредба „ж“:
„ж)
всяко покритие, което осигурява достъп до средствата за адаптиране на константата на контролните уреди към постоянното число на характеристичния коефициента на превозното средство.“
В края на параграф 4 изречението „Само запечатващите пломби, споменати в букви б), в) и д), могат да бъдат отстранени в спешни случаи“ се изменя, както следва:
„Разрешава се запечатващите пломби, посочени в букви б), в) и д), да бъдат отстранявани:
-
в случаите на извънредни обстоятелства,
-
за да се инсталира, настрои или ремонтира устройство за ограничаване на скоростта или всяко друго устройство, допринасящо за безопасност по пътищата,
при условие, че контролното оборудване продължава да функционира по надежден и правилен начин, и му се поставя повторна запечатваща пломба от одобрен техник или сервиз, непосредствено след монтажа на устройството за ограничаване на скоростта или всяко друго устройство, допринасящо за безопасност по пътищата, или до седем дни в други случаи.“
3.
в приложениe I, глава V, се добавя следната разпоредба 5:
„5.
Кабелите, свързващи предавателя на контролното оборудване, трябва да бъдат защитени с непрекъсната обшивка от неръждаема стомана с пластмасово покритие и огънати краища.“
Член 2
Считано от 1 януари 1994 г., държавите-членки отказват типово одобрение на ЕИО за всеки контролен уред, който не отговаря на разпоредбите на Регламент (ЕИО) № 3821/85, изменен с настоящия регламент.
Член 3
Считано от 1 януари 1996 г., контролното оборудване на всяко ново превозно средство, въведено в експлоатация за първи път, трябва да бъде в съответствие с Регламент (ЕИО) № 3821/85, изменен с настоящия регламент.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 1992 година.